CELEX: 62007TN0147
Language: et
Date: 2007-05-07 00:00:00
Title: Kohtuasi T-147/07: 7. mai 2007 esitatud hagi — ThyssenKrupp Aufzüge ja ThyssenKrupp Fahrtreppen versus komisjon

7.7.2007   
            
            
               ET
            
            
               Euroopa Liidu Teataja
            
            
               C 155/31
            
         7. mai 2007 esitatud hagi — ThyssenKrupp Aufzüge ja ThyssenKrupp Fahrtreppen versus komisjon
   (Kohtuasi T-147/07)
   (2007/C 155/58)
   Kohtumenetluse keel: saksa
   Pooled
   
      Hagejad: ThyssenKrupp Aufzüge GmbH (Neuhausen auf den Fildern, Saksamaa) ja ThyssenKrupp Fahrtreppen GmbH (Hamburg, Saksamaa) (esindajad: Rechtsanwälte U. Itzen ja K. Blau-Hansen)
   
      Kostjad: Euroopa Ühenduste Komisjon
   Hageja nõuded
   
               —
            
            
               Tühistada vaidlustatud otsus hagejaid puudutavas osas;
            
         
               —
            
            
               teise võimalusena vähendada vaidlustatud otsuses hagejatele kui solidaarvõlgnikele määratud rahatrahvi suurust;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hagejad vaidlustavad komisjoni 21. veebruari 2007. aasta otsuse K(2007) 512 lõplik juhtumis nr COMP/E 1/38.823 PO/Elevators and Escalators. Vaidlustatud otsuses määrati hagejatele ja teistele ettevõtjatele trahvid osalemise eest kartellis, millesse kuuluvad ettevõtjad tegelesid Saksamaal liftide ja eskalaatorite paigaldamise ja hooldamisega. Komisjoni arvates rikkusid asjaomased ettevõtjad EÜ artiklit 81.
   Oma hagi põhjenduseks esitavad hagejad järgmised väited:
   
               —
            
            
               Komisjoni pädevuse puudumine, kuna etteheidetav kohalik rikkumine polnud riikidevahelise tähtsusega;
            
         
               —
            
            
               puudub hagejate ja nende emaettevõtjate solidaarvastutus, kuna nad on õiguslikult ja majanduslikult üksteisest sõltumatud;
            
         
               —
            
            
               lähtesummade ebaproportsionaalsus rahatrahvide arvutamisel võrreldes tegeliku asjaomase turuosaga;
            
         
               —
            
            
               hoiatamise kordaja õigusvastasus, kuna rahatrahvide arvutamisel on määravaks üksnes hagejate käiva ning see ei õigusta nimetatud kordaja kohaldamist;
            
         
               —
            
            
               rahatrahvi arvutamisel polnud õigustatud korduva rikkumise eest määratud lisakaristus, kuna varasemate trahvide omistamisel tehti õigusviga ning rikuti kaalutlusõigust;
            
         
               —
            
            
               määruse (EÜ) nr 1/2003 (1) artikli 23 lõike 2 rikkumine, kuna komisjon lähtus trahvi ülemmäära osas, milleks on 10 % ettevõtja käibest, kontserni käibest, mitte aga hagejate käibest;
            
         
               —
            
            
               teatise, mis käsitleb kaitset trahvide eest ja trahvide vähendamist kartellide puhul (2), väär kohaldamine, kuna ei arvestatud piisavalt hagejate koostöö kasulikkust.
            
         
      (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1; ELT eriväljaanne 08/02, lk 205).
   
      (2)  Komisjoni teatis, mis käsitleb kaitset trahvide eest ja trahvide vähendamist kartellide puhul (EÜT 2002, C 45, lk 3; ELT eriväljaanne 08/02, lk 155).